Nacionalni park Fertő–Hanság

Nacionalni park Fertő–Hanság (mađarski: Fertő–Hanság Nemzeti Park) smješten je u sjeverozapadnoj Mađarskoj, u županiji Győr-Moson-Sopron. Osnovan je 1991, a službeno je otvoren zajedno sa susjednim austrijskim nacionalnim parkom Nežidersko jezero-Seewinkel iste godine (oba parka vezana su uz to jezero). Park se prostire na 237,31 km2, a sastoji se od dva glavna područja. Godine 1989. proglašen je ramsarskim područjem, a 2001. uvršten je na UNESCO-ov spisak Svjetske baštine. Flora i fauna Nežidersko jezero (mađarski: Fertő) treće je po veličini u srednjoj Evropi i najzapadnije od velikih kontinentalnih slanih jezera Evroazije. Zbog plitkog nivoa vode i preovlađujućeg vjetra, veličina i oblik jezera vrlo se često mijenjaju. Ovo područje dom je raznim vrstama ptica, kao što su velika bijela čaplja, crvena čaplja, čaplja kašikara i divlja guska. Tokom sezone selidbe pojavljuju se vrste iz porodice Scolopacidae. Rijetke ptice su crvenovrata guska, orao bjelorepan i poljska eja. Jezero naseljavaju čikov, štuka i sabljarka. Na livadama zapadno od jezera mogu se pronaći rijetke biljke, kao što su Gospina papučica, muhina kokica, šarena i patuljasta perunika te razne vrste leptira, dok istočna područja puste prekrivaju Puccinellia peisonis, obalni i panonski zvjezdan te primorska jurčica. Reference Vanjski linkovi Službeni sajt (hu) (en) (de)